钦定古今图书集成/明伦汇编/官常典/第185卷 > 郭丹 范迁
## 钦定古今图书集成/明伦汇编/官常典/第185卷 > 郭丹 范迁

按《后汉书》本传，“丹字少卿，南阳穰人也。父稚，成帝时
为庐江太守，有清名。丹七岁而孤，小心孝顺，后母哀
怜之，为鬻衣装，买产业。后从师长安，买符入函谷关，
乃慨然叹曰：‘丹不乘使者车，终不出关’。既至京师，常
为都讲，诸儒咸敬重之。大司马严光请丹，辞病不就。
王莽又征之，遂与诸生逃于北地。更始二年，三公举”
丹贤能，征为谏议大夫，持节使归南阳，安集受降。丹
自去家，十有二年，果乘高车出关，如其志焉。更始败，
诸将悉归光武，并获封爵，丹独保平氏不下，为更始
发丧，衰绖尽哀。建武三年，遂潜逃去，敝衣间行，涉历
险阻，求谒更始妻子，奉还节传，因归乡里。太守杜诗
请为功曹，丹荐乡人长者，自代而去。《诗》乃叹曰：“昔明
王兴化，卿士让位。今功曹推贤，可谓至德。”敕以丹事
编署黄堂，以为后法。十三年，大司马吴汉辟，举高第，
再迁并州牧，有清平称。转使匈奴中郎将，迁左冯翊。
永平三年，代李䜣为司徒。在朝廉直公正，与侯霸、杜
林、张湛、郭伋齐名相善。明年，坐考陇西太守邓融事
无所据，策免。五年，卒于家，时年八十七。以河南尹范
迁有清行，代为司徒。迁字子庐，沛国人。初为渔阳太
守，以智略安边，匈奴不敢入界。及在公辅，有宅数亩，
田不过一顷，复推与兄子。其妻尝谓曰：“君有四子，而
无立锥之地，可馀奉禄以为后世业。”迁曰：“吾备位大
臣，而蓄财求利，何以示后世？”在位四年薨，家无担石
焉。后显宗因朝会问群臣：“郭丹家今何如？”宗正刘匡
对曰：“昔孙叔敖相楚，马不秣粟，妻不衣帛，子孙竟蒙
寝丘之封。”丹出典州郡，入为三公，而家无遗产，子孙
困匮。帝乃下南阳访求其嗣。长子宇，官至常山太守。
少子济，赵相。